Saniteten i Sjøforsvaret

Saniteten i Sjøforsvaret (SANSJØ) bidrar med sanitetspersonell til operative fartøyer i Marinen og Kystvakten, støtter alle avdelinger med sanitetspersonell, drifter bedriftshelsetjenesten, drifter allmennhelsetjenesten ved sykestuene, driver utdanning og mønstring av Sjøforsvarets mannskaper innenfor sanitet, og fungerer som rådgivere for Sjøforsvarets ledelse og avdelinger.

SANSJØ ble etablert ved at fellesflåtens første navnkjente kirurg, skipslege Jørgen basker, fungerte i 1493.

Oppdrag 
SANSJØ skal samle fagkunnskap og holde seg oppdatert på aktuelle sanitetsfaglige problemstillinger. Som rådgivende organ skal man videre presentere problemstillinger, mulighetsrom, anbefalte handlemåter og mulige konsekvenser av ulike handlemåter for Sjøforsvarets ledelse, og på forespørsel bistå de ulike avdelinger med råd og veiledning.

Historikk
Den første navngitte skipslege i Marinen tjenestegjorde ombord i 1493. Frem til 1814 eksisterte saniteten som en integrert del av den dansk-norske marine – ofte kalt fellesflåten – med hovedbase i København. Det første marinesykehuset ble etablert i Bergen i 1571 som en del av De Søfarendes Hospital.I den Kgl. ordre for Flåtens inndeling av 1700 opptrer for første gang et dedikert hospitalsskip; "Søhunden". Frem til flåteranet i 1807 hadde den dansk-norske fellesflåte hele 28 hospitalsskip i tjeneste. Ved etableringen av marinestasjonen i Fredriksvern – Stavern – ble det etablert en stilling som marinelege. Johan Rambcke ble ansatt som Fredriksverns første kirurg i august 1750. I Fredriksvern ble det opprettet et sykehus – Garnisonssykehuset i 1787 (nedlagt i 1812). Bygningen som huset Garnisonssykehuset er den eneste av Marinens sykehusbygninger i Norge som er bevart i dag. Det Combinerede Sykehus ble bygget i Fredriksvern i 1812 (brant ned i 1883). Den 12. september 1814 ble Jacob Carl Friedrik Bencke utnevnt av kong Christian Frederik til divisjonskirurg i den norske Marine, den norske Marines øverste læge og læge for sjøkadettene. Marinens sanitet ble opprettet som egen etat ved kongelig resolusjon av 10. april 1826.Karljohansvern på Horten ble i 1850 hovedstasjon for marinen. På Karljohansvern ble det opprettet et sykehus i 1828. I 1841 ble det bygget et nytt sykehus på Karljohansvern. Marinens Sykehus var sykehus for marinens personell, marineverftets personell og lokalbefolkningen inntil det ble ødelagt ved alliert bombing i 1945.  Den 1. januar 1994 ble saniteten omorganisert ved etableringen av Sanitetsinspektøren for Sjøforsvaret på Haakonsvern. I 2003 ble avdelingen en del av Kysteskadren og fikk navnet Saniteten i Sjøforsvaret. Saniteten i Sjøforsvaret ble fra 2008 en del av Sjøforsvarets Inspektør- og Driftsavdeling (SFID) om er lokalisert på Haakonsvern. Den 1. august 2009 ble Saniteten i Sjøforsvaret innlemmet i Sjøforsvarsstaben og sjefen fikk tilbake tittelen Sanitetsinspektør for Sjøforsvaret.

Sjøforsvaret gjennomgikk en større omorganisering i 2016 og fra 1. august ble alt fagpersonell i saniteten organisert under Saniteten i Sjøforsvaret (SANSJØ). SANSJØ ble etablert som en egen avdeling i Sjøforsvaret på linje med bl.a. Marinen og Kystvakten. SANSJØ sitt hovedoppdrag er å forsyne alle Sjøforsvarets enheter med tilstrekkelig sanitet og samtidig ivareta og videreutvikle navalmedisin.

Sjefer for Saniteten i Sjøforsvaret 

Den første sjef for Saniteten i Sjøforsvaret var Nils Boye (1615–1690) som ble ansatt i 1658 som Søetatens kirurg.

Etter 1814 har Saniteten i Sjøforsvaret hatt følgende sjefer:
 Divisjonskirurg. 1814–1825. Jacob Carl Friedrich Bencke (1763–1825). Divisjonskirurg for Marinen og læge ved Søkadetcorpset.
 Overlæge i Marinen. 1826–1840. Poul Henrik Hoffmann (1780–1849). Læge ved Det Norske Søcadetcorps.
 Sjef Marinens Lægevesen. 1840–1864. Hans Christian Clasen  (1789–1865). Overlæge i Marinen
 Sjef Marinens Lægevesen. 1865–1882. Carl Wilhelm Rønne  (1809–1883). Overlæge
 Sjef Marinens Lægevesen. 1882–1898. Lars Johannes Lie (1831–1917). Overlæge
 Sjef Marinens Sanitetsvæsen. 1898–1916. John Marius Norman (1851–1931). Kommandørkaptein (san)
 Sanitetssjef. 1916–1930. Carl Ludvig Manthey (1869–1933). Kommandørkaptein (san)
 Sanitetssjef. 1930–1937. Kristoffer Vollaug (1882–1937). Kommandørkaptein (san)
 Sanitetssjef. 1937–1940. Harald Engelsen (1883–1954). Kommandørkaptein (san)
 Fungerende Sjef  Marinens Sanitet. 1940–1942. Johs Kvittingen (1906–1996). Kapteinløytnant (san)
 Sjef Marinens Sanitet. 1942–1945. Gunnar Fredrik Finsen (1907–1986). Orlogskaptein (san)
 Midlertidig sjefslæge. 1946. Torfinn Dramsdahl (1912–1988). Utskrevet orlogskaptein (san)
 Sjefslæge. 1946–1948. Harald Engelsen (1883–1954). Sanitetskommandørkaptein
 Sjefslæge for Sjøforsvaret. 1948–1964. Johan Greve Brun (1916–1999). Kommandør
 Fungerende sjefslæge. 1959–1960. Egil Gjone (1925–1999). Kommandørkaptein
 Sjefslæge for Sjøforsvaret. 1964–1977. Ole Andreas Mortensen (1924–2002). Kommandør
 Stabslæge for Sjøforsvaret, Forsvarets sanitet. 1977–1987. Torbjørn Glad Nordahl (1927–1996). Kommandørkaptein
 Stabslæge for Sjøforsvaret. 1987–1994. Jacob Klafstad (1934–2022). Kommandør II (m)
 Sanitetsinspektør for Sjøforsvaret. 1994–1999. Otto Inge Molvær (1939– ). Kommandør II / Kommandør
 Konstituert Sanitetsinspektør for Sjøforsvaret. 1999–2000. Lars-Odvar Arnestad  (1957– ). Kapteinløytnant
 Sanitetsinspektør for Sjøforsvaret. 2000–2013. Jan Knudtzon Sommerfelt-Pettersen (1958– ). Kommandør
 Sjef for saniteten i Sjøforsvaret. 2014–2018. Vilhelm F. Koefoed (1962– ). Kommandør
 Sjef for saniteten i Sjøforsvaret. 2018– . Ole Harald Budal (1975– ). Kommandør

Dagens sanitetstjeneste
Saniteten i Sjøforsvaret fungerer i dag som en operativ integrert tjeneste med mediinskfaglig personell i Sjøforsvarets avdelinger og ombord i Sjøforsvarets fartøyer. Tjenesten ivaretaes av marineleger, marinesykepleiere samt sanitetsassistenter (utskrevne menige med spesialutdannelse). På mindre fartøyer finnes spesialutdannende sanitetslederer (offiserer med sanitet som tilleggsfunksjon) og annet personell med sanitet som tilleggsfunksjon. I tillegg har sanitetsstaben marinepsykolog, marineveterinær og marinefarmasøyt. Materiellforsyninge besørges av et sanitetsmagasin i regi av Forsvarets Logistikkorgganisasjon (FLO). Sanitetstjenesten ledes av Sanitetsinspektøren med stab. Saniteten i Sjøforsvaret er kommandomessig underlagt Generalinspektøren for Sjøforsvaret. Saniteten i Sjøforsvaret faglig underlagt Forsvarets sanitet.

Redningstjeneste
Kystvakten ivaretar søk og redning i våre havområder. Det første kystvakttokt med lege ombord var i 1599. De større kystvaktfartøyer har skipslege og sanitetsassistent(er).

Internasjonale operasjoner 
Saniteten i Sjøforsvaret har deltatt i internasjonale operasjoner (INTOPS) i mange hundrede år. Den første internasjonale operasjon var i 1618 da admiral Ove Gjedde seilte til India med en eskadre på fem fartøyer. Eskadren hadde sanitetspersonell ombord. 
Her listes et utdrag av operasjonen:
 1968– Standing NATO Maritime Group One (SNMG1) (tidligere STANAVFORLANT). Sjøforsvaret har deltatt med fregatter i SNMG1 i perioder siden styrken ble opprettet i 1968. Fartyene har hatt integrert sanitet.
 1974– Standing NATO Mine Counter Measures Groups One (SNMCMG1) (tidligere STANAVFORCHAN). Sjøforsvaret har deltatt med minefartøyer i SNMCMG1 siden styrken ble opprettet i 1973. Fartøyene har hatt integrert sanitet og ledelsesfartøyet har styrkelege. Norge har hatt ledelsen i SNMCMG1 i 1998, 2004 og 2012. 
 2001–2012 Operasjon International Security Assistance Force (ISAF). I perioden har Sjøforsaret deployet egne styrker eller støttet Hæren med styrker i Afghanistan. Sjøforsvarets styrker har hatt integrert sanitet. 
 2003 Operasjon STROG (Strait of Gibraltar). Sjøforsvaret deployerte med fire MTB'er og et Maritimt Støtteelement (MSE) til Cádiz. Saniteten var en integrert del av styrkebidraget med en Role 1 på land. Dette var første gang saniteten i Sjøforsvaret deployerte med et eget bidrag siden den Andre verdenskrig.
 2006–2007 Operasjon UNIFIL. Sjøforsvaret deployerte fire MTB'er, støttefartøyet KNM «Valkyrien» og en landbasert Role 1 fra Sjøforsvarets sanitet til Limassol på Kypros. 
 2009–2010 Operasjon Atalanta. Sjøforsvaret deployerte fregatten KNM «Fridtjof Nansen» til Adenbukten for å bekjempe piratvirksomhet. KNM «Fridtjof Nansen» hadde embarkert et Fremskutt Traume Team (FTT) med kirurg, anestesilege, anestesisykepleier og operasjonssykepleier. Dette var første gang Sjøforsvaret deployerte en slik kapasitet.
 2013–2014 Operasjon RECSYR (UN Joint Mission Operation Removal of chemical agents from Syria). Fregatten KNM Helge Ingstad (Senere erstattet av KV Andenes)  i Middelhavet for å eskortere de innleide frakteskipene MV Taiko og MS Ark Futura og sørge for atmtransporten av de kjemiske stridsmidlene ut av Syria foregikk på en trygg måte. Saniteten stilte personell ombord på både marienefartøyene og MV Taiko. 
 2015–2016 Operation Triton. Støtte til politiets operasjon ifm båtflyktninger i Middelhavet ombord på MS Siem Pilot. Saniteten stilte med lege, sykepleiere og medicer.

Sjøforsvarets Støttelag
Sjøforsvarets Støttelag ble etablert etter forliset til KNM «Oslo» 24. januar 1994. Sjøforsvarets Støttelag er et tverrfaglig team bestående av marineleger, marineprester, marinepsykologer og marinesykepleiere. Sjøforsvarets Støttelag er på 24/7/365 beredsskap og kan rykke ut for å støtte Sjøforsvarets enheter ved kriser og alvorlige hendelser. Sjøforsvarets Støttelag ivaretar også personellet før, under og etter internasjonale operasjoner.

Sjøforsvarets Legevakt
Saniteten i Sjøforsvaret har en overlegebakvakt for å støtte alle våre enheter med telemedisinske råd 24/7/365. Sjøforsvarets Legevakt har ca. 1000 skarpe hendelser per år. Sjøforsvarets Legevakt har etablert et samarbeide med AMK på Haukeland universitetssykehus.

Navalmedisinsk Bodstikke
Saniteten i Sjøforsvaret utgav fra 1995 til 2016 tidsskriftet Navalmedisinsk Bodstikke med tre nummer i året. Tidsskriftet inneholdt artikler som omhandler sanitetstjenesten i Sjøforsvaret i nåtid og fortid. Alle publiserte nummer av tidsskriftet kan lastes ned her, se tidsskrifter/NB. Fra 2019 ble Navalmedisinsk Bodstikke inkludert i DoCumentum Navale - tidsskrift for Norsk Forening for Maritim Medisin.

Referanser

Eksterne lenker

Saniteten i Sjøforsvarets Skriftserie
Saniteten i Sjøforsvaret har en skriftserie med hefter som i hovedsak dokumenterer sanitetens virksomhet og historie i Sjøforsvaret.  
 Eilertsen, HH. 2011. Doc til bro, Doc til bro
 Jørstad, OK. 2006. Skipslegens dagbok - På tokt med KNM Statsraad Lehmkuhl
 Koefoed. VF. 2011. Prosjekt HMS SJØ
 Ongre, A. Et al. 2003. Korvetten Nordstjernen
 Ongre, A. Et al. 2010. Tuberkulose blant sjøfolk - fra yrkesrisiko til fravær, men fortsatt navalmedisinsk utfordring
 Ongre. A. 2000. Medisinerrekruttskole 1954
 Solberg, K. 2000. Fra min tjeneste i Sjøforsvarets sanitet
 Sommerfelt-Pettersen, J; Ongre, A. 2006. Enda en folkefiende - om Harald Engelsen og blyforgiftningssaken i Horten

Andre lenker
 Saniteten i Sjøforsvarets nettsted
 Norsk Forening for Maritim Medisins nettsted
 Norsk Senter for Maritim Medisins nettsted
 Marinens Sanitetsoffisersforenings nettsted

Artikler
 Hjelmeland, Britt-Alise. 2000. Militære sykehus i Norge. Fortidsminneforeningens årbok.
 Ongre, A; Sommerfelt-Pettersen, J; Munch, JS. 2002. Korvetten «Nordstjernen»s tokt til Suezkanalens åpning – navalmedisin anno 1869. Tidsskr Nor Lægeforen. 122; 1652-5
 Sommerfelt-Pettersen, J; Ongre, A. 2004. Enda en folkefiende – om Harald Engelsen og blyforgiftningssaken i Horten. Tidsskr Nor Lægeforen. 124; 3235-8   
 Ongre, A; Sommerfelt-Pettersen, J. 2008. Tuberkulose i Den Kongelige Norske Marine under krigen. Tidsskr Nor Legeforen. 128; 2868-71(English version)
 Hermansen, Max. 2012. Da Marinen fikk Sanitet. Sjømilitære Samfunds Forlag.
 Koefoed, VF. 2016. Om bord for deg, siden 1493! Tidsskr Nor Legeforen 2016; 136:577
 Melien, TJ. 2016. Forsvarets sanitet. Helse for stridsevne 1941-2016. Oslo, Dreyer Forlag. ISBN: ​​​9788282651752

Sjøforsvaret
Forsvarets sanitet
Artikler i sjøfart-prosjektet